EURÓPSKA KOMISIA V Bruseli15. 11. 2022 COM(2022) 592 final OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Budovanie silného a udržateľného odvetvia rias v EÚ {SWD(2022) 361 final}



1.Úvod Nastal čas, aby sme plne využili potenciál rias ako obnoviteľného zdroja v Európe. Potreba zaistiť bezpečnosť dodávok surovín a energie sa stala ešte naliehavejšou v dôsledku neodôvodnenej a nevyprovokovanej vojenskej agresie Ruska voči Ukrajine, ktorá má vplyv na dostupnosť hnojív, zložiek krmív a energie. Toto „prispieva k vysokým svetovým cenám energie, surovín a potravín a zvyšovaniu neistoty, čo sú faktory, ktoré brzdia rast a zhoršujú celosvetové inflačné tlaky“. Rastúca svetová populácia, vyčerpávanie zdrojov, environmentálne tlaky a zmena klímy si vyžadujú odlišný prístup k potravinovému a hospodárskemu systému. Na to treba vytvoriť nové a udržateľné spôsoby, ako uživiť rýchlo rastúcu svetovú populáciu. Ako? Po prvé použitím obrovského a príliš málo používaného zdroja, ktorým sú moria a oceán, ktoré sú v súčasnosti zdrojom len 2 % ľudskej potravy napriek tomu, že pokrývajú 70 % povrchu Zeme. V Európskej zelenej dohode, stratégii „Z farmy na stôl“ a v oznámení o udržateľnom modrom hospodárstve sa identifikuje potenciál morských plodov z farmového chovu ako zdroja bielkovín pre potraviny a krmivá s nízkou uhlíkovou stopou. V stratégii „Z farmy na stôl“ sa zdôrazňuje úloha rias ako významného zdroja alternatívnych bielkovín v udržateľnom potravinovom systéme a ako záruky celosvetovej potravinovej bezpečnosti. V strategických usmerneniach pre udržateľnejšiu a konkurencieschopnejšiu akvakultúru EÚ na obdobie 2021 až 2030 (ďalej len „strategické usmernenia pre akvakultúru EÚ“) sa zdôrazňuje potreba podporovať pestovanie morských rias – makrorias (morských rias) i mikrorias – ako spôsob, ktorý pomôže prispieť k dosiahnutiu niekoľkých cieľov Európskej zelenej dohody. Pestovanie rias môže prispieť k dosiahnutiu cieľov EÚ, pokiaľ ide o dekarbonizáciu, nulové znečistenie, obehovosť, zachovanie a obnovu biodiverzity, ochranu ekosystémov a rozvoj ekosystémových služieb. Riasy môžu nahradiť výrobky z fosílnych zdrojov a slúžiť ako surovina pre rastlinné biostimulátory, chemikálie a iné materiály zo surovín biologického pôvodu či biopalivá. V oznámení o udržateľnom kolobehu uhlíka sa uznáva potenciál rias pre hospodárenie s modrým uhlíkom. V správe Food from the Oceans (Potraviny z oceánov) vypracovanej v rámci mechanizmu Európskej komisie pre vedecké poradenstvo na vysokej úrovni sa uvádza, že morské riasy majú potenciál v nasledujúcich 20 rokoch uspokojiť dopyt po potrave pre ľudí v odhadovanom objeme viac ako 100 miliónov ton ďalšej biomasy. Výroba a spracovanie rias a ďalších nových morských zdrojov (biomasy) môžu prispieť k zabezpečeniu udržateľných potravinárskych a krmovinárskych výrobkov, ako aj liekov, nutraceutík, rastlinných biostimulátorov, obalových materiálov zo surovín biologického pôvodu, kozmetických a iných nepotravinových výrobkov (pozri obrázok 1). Obrázok 1: Využitie biomasy z rias Rozšírenie pestovania morských rias na mori by však nemalo narušiť rovnováhu morských ekosystémov a malo by sa pri ňom zabrániť tomu, aby sa v oceánoch opakovali rovnaké environmentálne chyby, aké sa v minulosti spravili na pevnine. Hoci je európske odvetvie rias v súčasnosti malé, má potenciál stať sa podstatnou časťou modrého biohospodárstva EÚ. Spojenie výskumu a inovácie v EÚ a nadšeného podnikateľského ducha vytvorilo impulz, ktorý odvetvie rias v EÚ potrebovalo pre svoj rozvoj a rozšírenie – v globálnom pakte OSN sa o ňom dokonca hovorí ako o revolúcii vo využití morských rias – pričom prispieva k plneniu cieľov Európskej zelenej dohody. Vďaka tomu sa v Európe vytvárajú veľmi dobré predpoklady na využitie potenciálu rias v nasledujúcom desaťročí. Podľa odhadov koalície „Seaweed for Europe“ by sa európsky dopyt po morských riasach mohol zvýšiť približne z 270 000 ton v roku 2019 na 8 miliónov ton v roku 2030 a v tom istom roku by vo všetkých odvetviach mohol dosiahnuť hodnotu 9 miliárd EUR, pričom krmivá, potraviny a rastlinné biostimulátory (produkty na hnojenie) by predstavovali najväčšie odvetvia. Vďaka tomuto zvýšeniu produkcie by mohlo vzniknúť približne 85 000 pracovných miest, z európskych morí by sa mohli odstrániť tisícky ton fosforu a dusíka každý rok, objem emisií CO2 by mohol klesnúť až o 5,4 milióna ton ročne a tlak na pôdu16 by sa mohol zmierniť. Prosperujúce odvetvie rias v EÚ by sa mohlo stať vlajkovou loďou a zdrojom inšpirácie pre ostatné odvetvia, aby sa stali viac regeneratívne, inovatívnejšie a príkladom v sociálnej oblasti, pričom pri tomto procese vzniknú tisícky pracovných miest, predovšetkým v pobrežných spoločenstvách. Ako sa uvádza v oznámení o novom prístupe Komisie k udržateľnému modrému hospodárstvu5, v predmetnom oznámení sa skúma potenciál využitia rias v EÚ a stanovuje sa koherentný prístup zahŕňajúci cielené opatrenia na podporu rozširovania regeneratívneho pestovania a produkcie rias v celej EÚ a na rozvoj a zjednotenie trhov s potravinárskymi a nepotravinárskymi využitiami rias. 2.Prečo sa riasy považujú za nevyužívaný zdroj v Európe O riasach, ktoré majú nízky obsah tuku a sú bohaté na vlákninu, mikroživiny a bioaktívne látky, sa často hovorí ako o zdravých a nízkokalorických potravinách, pričom niektoré druhy sú známe mimoriadne vysokým obsahom bielkovín. Pre svoje biochemické zloženie a vlastnosti sú riasy cenným materiálom pre čoraz väčší počet iných obchodných využití, napr. ako krmivo pre zvieratá/ryby a kŕmne doplnkové látky; lieky; nutraceutiká; rastlinné biostimulátory; obalové materiály zo surovín biologického pôvodu; kozmetické výrobky alebo biopalivá a pri poskytovaní služieb v oblasti čistenia odpadových vôd alebo napríklad pri viazaní uhlíka a živín atď. Riasy takisto odstraňujú živiny z vodných ekosystémov, čím znižujú eutrofizáciu. Morské riasy, ktoré sa pestujú na mori, odstraňujú uhlík, čím znižujú acidifikáciu oceánov. Všetky uvedené potenciálne prínosy treba, samozrejme, posudzovať so zreteľom na existujúce právne predpisy EÚ a v prípade potreby sa musí dosiahnuť vyvážený pomer, pokiaľ ide o riziká pre zdravie (napr. s ohľadom na vysoký obsah ťažkých kovov v určitých druhoch rias). Odvetvie morských rias v Európe, ktoré sa v súčasnosti zameriava viac na zber voľne rastúcich morských rias než na ich pestovanie v zariadeniach akvakultúry, ako napríklad v Ázii, je ešte stále v štádiu zárodku. Kým ázijský trh,14 v poslednom desaťročí zaznamenal výrazný nárast (pričom morské riasy tvoria približne polovicu celosvetovej produkcie akvakultúry), výroba morských rias v Európe je zatiaľ zanedbateľná (pozri obrázok 2). Obrázok 2: Produkcia v rámci morskej akvakultúry v EÚ a celosvetová produkcia . Napriek tomu, že Európa má v súčasnosti na svetovom trhu s morskými riasami len nepatrný podiel , vzhľadom na priaznivé obchodné vyhliadky môže rozvíjať silné odvetvie rias zamerané na akvakultúrnu produkciu a inovatívnu morskú akvakultúru morských rias (morskú permakultúru ). Takéto odvetvie môže využiť potenciál rozsiahlych európskych morí a vytvárať pracovné miesta pre miestne spoločenstvá, vyrábať zdravé nízkouhlíkové výrobky, regenerovať pobrežné ekosystémy (napr. viazaním CO2 a živín a vytváraním kyslíka) a poskytovať ekosystémové služby.

EÚ je najväčším svetovým dovozcom výrobkov z morských rias z hľadiska hodnoty (554 miliónov EUR v roku 2016), takže v Európe jasne existuje vysoký dopyt po výrobkoch z morských rias. Tento dopyt sa bude zvyšovať v súlade s trendmi v oblasti zdravia a udržateľnosti. Rastúca svetová ľudská populácia a vzorce spotreby ešte viac zvýšia dopyt po riasach a výrobkoch z nich . V nasledujúcich rokoch sa rovnako očakáva zvýšenie dopytu EÚ po riasach a výrobkoch z nich (pozri obrázok 3). Pokiaľ ide o mikroriasy, ktoré sa môžu pestovať aj na pevnine a ďaleko od mora, v EÚ rastie aj dopyt na trhu po chlorele (chlorella) a po cyanobaktérii spirulina . Obrázok 3: Očakávané zvýšenie dopytu po výrobkoch z rias16,. Očakáva sa, že ročná miera rastu európskeho trhu do roku 2025 bude v prípade chlorely 6,4 % a spiruliny 8,7 %30. Dopyt po potravinách a nápojoch s obsahom morských rias v Európe sa medzi rokmi 2011 a 2015 zvýšil 2,5-krát. Rastúca populácia vegetariánov a vegánov v EÚ, ktorú v súčasnosti podľa odhadov tvorí približne 75 miliónov ľudí, a čoraz väčší počet spotrebiteľov s uvedomelým postojom k životnému prostrediu a zdraviu takisto prispejú k zvýšeniu dopytu po rastlinných potravinových a nepotravinových výrobkoch vrátane výrobkov z rias. Všetky prímorské regióny EÚ boli takisto uznané ako úrodná pôda a ako oblasti, v ktorých možno rozvojom odvetvia rias dosiahnuť značné environmentálne a sociálno-ekonomické prínosy. Napríklad Atlantický oceán a Severné more vzhľadom na svoje studené vody bohaté na živiny predstavujú ideálne prírodné podmienky na pestovanie morských rias a výskumní pracovníci sú presvedčení, že v Európe sa nachádzajú rozsiahle oblasti vhodné na pestovanie morských rias. 3.Čo sme zatiaľ dosiahli a prečo to nestačí? V pláne pre modré biohospodárstvo, ktorý uverejnilo fórum modrého biohospodárstva koncom roka 2019 po konzultáciách približne s 300 príslušnými zainteresovanými stranami, sa identifikovali prekážky a predstavili odporúčania v štyroch hlavných oblastiach: 1. politika, životné prostredie a právne predpisy; 2. financie a rozvoj podnikania; 3. spotrebitelia a hodnotové reťazce a 4. veda, technológie a inovácie. V súvislosti so súčasným odvetvím rias v EÚ a potenciálom pre jeho udržateľný rast sa v pláne dospelo k záveru, že rozvoj pestovania rias brzdia faktory, ako sú vysoké výrobné náklady, nízka produkcia, obmedzená znalosť trhov, potrieb spotrebiteľov a rizík pestovania rias a jeho vplyvov na životné prostredie, ako aj fragmentovaný rámec správy a riadenia. Na obrázku 4 je znázornené zhrnutie najväčších problémov a všeobecné a konkrétne spôsoby ich riešenia. V posledných rokoch Komisia iniciovala a podporila niekoľko iniciatív v oblasti rias, ktoré sa v súčasnosti vykonávajú alebo sú vo fáze plánovania (2021 – 2023). Patrí medzi ne projekt EU4Algae (vytvorenie platformy európskych zainteresovaných strán pôsobiacich v oblasti rias), výzvy fondov EÚ v oblasti výskumu a inovácií na podávanie žiadostí (Horizont 2020, Horizont Európa), spoločný podnik pre európske obehové hospodárstvo využívajúce biologické materiály, investície do odvetvia rias, ktoré sú možné prostredníctvom Európskeho námorného a rybárskeho fondu a Európskeho fondu regionálneho rozvoja, mechanizmy na podporu podnikania v oblasti modrého hospodárstva (Blue Invest, mechanizmus pomoci pre odvetvie akvakultúry ). Obrázok 4: Problémy, ciele a navrhované oblasti činnosti týkajúce sa iniciatív EÚ v oblasti rias. Existujú aj iniciatívy, ktorých cieľom je pomôcť zvýšiť poznatky o riasach, ako je Európska námorná monitorovacia a dátová sieť (mapovanie spoločností pôsobiacich v oblasti rias), Vedomostné centrum Komisie pre biohospodárstvo, štúdia Spoločného výskumného centra (JRC) týkajúca sa biomasy, štúdie zamerané na oblasť rias skúmajúce spôsob, akým by riasy mohli prispieť k dosiahnutiu cieľov v oblasti klímy, ako aj vzťah medzi riasami a živinami, iniciatívy zamerané na poznatky o oceánoch a zvyšovanie informovanosti, stratégie pre inteligentnú špecializáciu atď. Rada misie EÚ s názvom Obnoviť naše oceány a vody do roku 2030 vo svojej správe uvádza, že regenerácia oceána a vôd je zásadná pre ľudskú existenciu, dobré životné podmienky a živobytie občanov EÚ. Iniciatíva Food 2030 , ktorá sa zavádza prostredníctvom programu Horizont Európa, zostavila a podporila systémový prístup k politike výskumu a inovácií, ktorý spája pôdu a more, výrobcov so spotrebiteľmi a vytvára uzatvorený kruh z farmy na stôl k spotrebiteľovi a späť. Iniciatíva vyzýva na transformáciu potravinových systémov tak, aby sa v nich zohľadňovali planetárne medze, aby poskytovali zdravé, bezpečné a výživné potraviny a stravu pre všetkých a aby zachovali rozmanité, spravodlivé a inkluzívne prosperujúce potravinárstvo. Jedna z desiatich možností opatrení iniciatívy Food 2030 je zameraná na vypracovanie riešení týkajúcich sa potravín z morských a sladkovodných zdrojov, pre ktoré má pestovania rias zásadný význam. Európske modré fórum pre používateľov morí ešte viac podporí dialóg medzi odvetviami modrého hospodárstva (napr. odvetvie rias ako hlavná časť modrého biohospodárstva EÚ), zainteresovanými stranami a vedcami s cieľom rozvíjať synergie a zosúladiť konkurenčné využívanie mora v záujme klimatickej neutrality, nulového znečistenia a ochrany a zachovania morského prostredia. V súčasnosti sú riasy, a konkrétne akvakultúra morských rias, predmetom mnohých rôznych právnych predpisov na úrovni EÚ aj na vnútroštátnej úrovni (obrázok 5). Namiesto fragmentácie, ktorú to spôsobuje, by odvetviu rias mohol prospieť koherentnejší prístup. Obrázok 5: Právne akty EÚ súvisiace s akvakultúrou morských rias Každé opatrenie uvedené v oddiele 4 individuálne prispieva k rozvoju odvetvia rias v EÚ. Potrebný je však koordinovanejší a systémovejší prístup, ktorý by dopĺňal existujúci rámec o dodatočné politické opatrenia, napr. súbežné využívanie rôznych pák na podporu rozvoja regeneratívneho odvetvia rias v EÚ. Komisia musí zohrávať ústrednú úlohu pri vytváraní podmienok, ktoré umožnia odstrániť prekážky, ktorým odvetvie rias v EÚ v súčasnosti čelí. Mala by sa zaoberať aj možnými obavami občanov EÚ v súvislosti s environmentálnou udržateľnosťou rozsiahleho pestovania morských rias a bezpečnosťou výrobkov z rias uvádzaných na trh EÚ. 4.Čo musí EÚ spraviť? Aby sme dokázali využiť potenciál odvetvia rias v EÚ, musí sa v celej EÚ rozšíriť regeneratívne pestovanie a výroba rias a trhy s potravinárskymi a nepotravinárskymi využitiami rias sa musia rozvíjať a zjednotiť. Až potom sa využije potenciál EÚ zabezpečiť nepretržité dodávanie biomasy rias, strategickú nezávislosť od dovozu a bezproblémové fungovanie odvetvia rias. S cieľom využiť úplný potenciál odvetvia rias v EÚ sa určili osobitné opatrenia na základe obsiahlej predbežnej analýzy odvetvia a rozsiahlych konzultácií so zainteresovanými stranami. Určené opatrenia vychádzajú z existujúcich iniciatív (pozri oddiel 3), najlepších dostupných vedeckých poznatkov, znalostí a údajov a najlepších obchodných postupov.

V oznámení sa určuje 23 opatrení zameraných na: 1.zlepšenie rámca správy a riadenia a právnych predpisov; 2.zlepšenie podnikateľského prostredia; 3.preklenutie medzier v oblasti vedomostí, výskumu, technológií a inovácií a 4.zvyšovanie sociálneho povedomia a akceptácie rias a výrobkov z nich na trhu v EÚ. Opatrenia uvedené v tomto oznámení sa majú preverovať koordinovaným spôsobom. Vykonajú sa v úzkej spolupráci s členskými štátmi a príslušnými zainteresovanými stranami. Na vykonávanie opatrení uvedených v tomto oznámení boli vyčlenené určité finančné prostriedky a niektoré opatrenia v rámci programu Horizont Európa súvisiace s riasami už boli ukončené alebo prebiehajú. Komisia bude pokračovať v skúmaní príležitostí na začlenenie opatrení súvisiacich s využitím rias do uvedených výziev a do iných výziev na financovanie. 4.1.Zlepšenie rámca správy a riadenia a právnych predpisov V súčasnosti sa na pestovanie morských rias na mori alebo pestovanie rias na súši uplatňujú niektoré právne predpisy EÚ, napr. právne predpisy v oblasti bezpečnosti potravín alebo produktov na hnojenie (obrázok 5). V oblastiach, v ktorých neexistuje žiaden regulačný rámec na úrovni EÚ a v ktorých sa uplatňujú rozličné vnútroštátne predpisy, a to v závislosti od osobitných okolností odvetvia členského štátu EÚ (napr. pokiaľ ide o udeľovanie licencií, prístup k morskému priestoru, pestované druhy), však existuje značná fragmentácia. Odvetvie rias v EÚ preto potrebuje jednotnú a efektívnu správu v rámci celej EÚ vrátane zjednodušených postupov a rámca monitorovania a kvality, s hlavným cieľom uvádzať na trh bezpečné výrobky z biomasy z rias pochádzajúce z udržateľných zdrojov. Medzi opatrenia určené na tento účel by mohlo patriť vytvorenie nového súboru nástrojov na pestovanie rias v členských štátoch určeného pre pestovateľov rias, ktoré sú prispôsobené podmienkam pestovania v odlišných morských oblastiach, ako aj podpora začlenenia ustanovení súvisiacich s riasami do vnútroštátnych rámcov správy a riadenia (napr. námorné priestorové plány) a stratégií (napr. stratégie pre biohospodárstvo). Osobitné opatrenie by sa malo zamerať na spôsoby, ako pestovateľom rias uľahčiť prístup k morskému priestoru na účely pestovania rias a uľahčiť získavanie licencií na pestovanie rias (napr. vychádzajúc z usmerňovacieho dokumentu o prístupe k priestoru na súši a vo vode stanovenom v strategických usmerneniach k akvakultúre EÚ, výmena osvedčených postupov s použitím otvorenej metódy koordinácie pre akvakultúru atď.). Komisia takisto vyzve členské štáty, aby pestovanie rias zahrnuli do svojich vnútroštátnych/regionálnych priestorových plánov podľa smernice o námornom priestorovom plánovaní na podporu udržateľného rozvoja a stimuláciu koexistencie rôznych odvetví v morskej oblasti. Súčasťou lepšej správy a riadenia takisto je vypracovanie nových alebo vylepšených priemyselných noriem pre výrobky z rias a zváženie vykonania potrebných právnych zmien. Komisia: 1.počínajúc rokom 2023 a v úzkej spolupráci s príslušnými zainteresovanými stranami vypracuje nový súbor nástrojov pre pestovateľov rias; 2.bude spolupracovať s členskými štátmi na uľahčení prístupu k morskému priestoru, určení vhodných lokalít na pestovanie morských rias a zahrnutí pestovania morských rias a mnohorakého využitia mora do námorných priestorových plánov; 3.do konca roku 2026 spoločne s Európskym výborom pre normalizáciu (CEN) vypracuje štandardné metódy testovania, kvantifikácie a extrahovania zložiek rias a kontaminantov; 4.do konca roku 2026 spoločne s výborom CEN vypracuje normy pre biopalivo z rias a metodiku certifikácie pre výrobky z biopaliva z rias, ktoré sa majú používať v rôznych odvetviach dopravy, najmä v odvetviach ťažkej cestnej, leteckej a námornej dopravy; 5.počínajúc rokom 2023 posúdi trhový potenciál, efektívnosť a bezpečnosť materiálov z rias pri používaní v produktoch na hnojenie a potrebu zmeniť nariadenie (EÚ) 2019/1009 o produktoch EÚ na hnojenie tak, aby zahŕňalo materiály z rias. Komisia vyzýva členské štáty, aby zjednodušili vnútroštátne postupy udeľovania licencií a správu a riadenie v prípade pestovania rias. 4.2.Podpora zlepšenia podnikateľského prostredia Bezproblémovo fungujúce a prosperujúce podnikateľské prostredie a zdravé morské prostredie sú kľúčové pre účinný rast regeneratívneho odvetvia rias. Lepšie podnikateľské prostredie prispeje k rozširovaniu spolupráce výrobného odvetvia v rámci EÚ a s odvetvím rias v krajinách hraničiacich s EÚ, v rámci ktorej možno prípadne vypracovať žiadosti o umiestnenie nových potravín na trh a tiež objaviť druhy, ktoré sa používajú ako tradičné potraviny v členských štátoch. To by malo takisto viesť k uvedeniu nových druhov rias na trh EÚ, čím sa spestrí ponuka na danom trhu s druhmi rias, ktoré sa budú používať ako potraviny alebo krmivá alebo na iné účely. Produkcia rias by sa mala podporovať prostredníctvom rôznych mechanizmov financovania ako spôsob diverzifikácie hospodárskej činnosti a ako zdroje príjmu pre spoločenstvá v pobrežných a vidieckych oblastiach. Komisia bude najmä nabádať a podporovať rybárov, aby sa preorientovali na regeneratívne pestovanie v moriach, a to prostredníctvom pilotných projektov. Inovačným malým a stredným podnikom (MSP) by sa mala poskytovať cielená podpora, aby mohli čo najlepšie využívať informácie o trhu, a s cieľom posilniť kapacity investorov mobilizovať kapitál pre podniky/technológie s vysokým potenciálom, pripraviť nové materiály na školenie o udržateľnosti pre MSP a zabezpečiť technickú pomoc na zrýchlenie spolupráce medzi podnikmi (B2B). Zvážiť by sa malo aj možné použitie a extrahovanie živín získavaných z výrobkov z rias a začlenenie výrobkov z rias do rámcov environmentálneho označovania a zeleného verejného obstarávania. Komisia: 6.počínajúc rokom 2023 a v spolupráci s odvetvím rias preskúma trh s riasami a navrhne mechanizmy na stimuláciu trhu s cieľom podporiť a presadzovať transfer technológií z výskumu na trh; 7.do konca roku 2024 na základe osvedčených postupov, krmivových ukazovateľov a ďalších dôležitých informácií vypracuje konkrétne usmernenia na podporu nahradenia krmív na báze rýb krmivami z rias; 8.bude spolupracovať s odvetvím rias a členskými štátmi s cieľom: A)identifikovať zmysluplné a bezpečné alternatívy k používaniu živín a CO2 z rôznych zdrojov na účely pestovania mikrorias a ekologickej certifikácie; B)podporí extrakciu živín z biomasy z rias; C)podporí posúdenie životného cyklu vplyvu pestovania a produkcie rias na životné prostredie a klímu, pričom zohľadní vývoj metodík monitorovania a ukazovateľov na meranie vplyvu pestovania morských rias na životné prostredie a jeho udržateľnosti; 9.v rokoch 2023 a 2024 bude financovať pilotné projekty na podporu rybárov pri preorientovaní sa z rybolovu na regeneratívne pestovanie v moriach; 10.zvýši cielenú podporu pre inovačné MSP a projekty v odvetví rias prostredníctvom rozšírených činností platformy BlueInvest; 11.počínajúc rokom 2023 uľahčí spoluprácu v rámci morských oblastí a makroregiónoch prostredníctvom podpory inovatívnych medziregionálnych partnerstiev (napr. modré biohospodárstvo, zameranie sa na riasy), a to prostredníctvom stratégií pre inteligentnú špecializáciu a platformy S3 pre udržateľné modré hospodárstvo. 4.3.Preklenutie medzier v oblasti vedomostí, údajov, technológií a inovácií Technologický vývoj, inovácie a lepšie vedomosti sú kľúčové na podporu regeneratívneho pestovania a produkcie rias v EÚ. Dostupnosť spoľahlivých informácií o odvetví rias v EÚ vrátane sociálno-ekonomických a environmentálnych údajov, je v súčasnosti obmedzená. Toto obmedzenie spomaľuje rozvoj a zjednocovanie trhov s produkciou z rias. Na stanovenie potenciálu rias prispievať k dosahovaniu cieľov Európskej zelenej dohody je potrebné cielené výskumné úsilie založené na spolupráci, ktoré možno zabezpečiť prostredníctvom programu Horizont Európa, ako aj prostredníctvom špecializovaných výziev partnerstva v oblasti udržateľného modrého hospodárstva a misie EÚ: Obnoviť naše oceány a vody do roku 2030.